o stališču, ki naj se v imenu Evropske unije zastopa v Pridružitvenem odboru v njegovi trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicam na eni strani ter Republiko Moldavijo na drugi strani

OBRAZLOŽITVENI MEMORANDUM

1.OZADJE PREDLOGA

Razlogi za predlog in njegovi cilji

Priloženi predlog je pravni instrument za določitev stališč, ki naj se v imenu Unije zastopajo v organu, ustanovljenem s pridružitvenim sporazumom med Unijo in tretjo državo. Nanaša se zlasti na izvajanje Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (v nadaljnjem besedilu: Sporazum) v zvezi s sprejetjem seznama arbitrov za reševanje sporov v zvezi z zadevami, povezanimi s trgovino.

Sporazum je bil podpisan 27. junija 2014 in se od 1. septembra 2014 začasno deloma uporablja, dokler ga države članice ne ratificirajo. S Sklepom Sveta (EU) 2016/839 z dne 23. maja 2016 je bila odobrena sklenitev Sporazuma, ki je v skladu s členom 464(2) Sporazuma začel veljati 1. julija 2016.

S Sporazumom je bil ustanovljen Pridružitveni odbor, ki v trgovinski sestavi spremlja izvajanje naslova V (Trgovina in z njo povezane zadeve) Sporazuma in rešuje s tem povezana vprašanja. Kot določa člen 404 Sporazuma, mora ta odbor pripraviti seznam arbitrov, da bi se zagotovilo pravilno delovanje mehanizma za reševanje sporov.

Ta predlog nadomešča predlog Komisije COM(2015) 390 final. Menjava je nujna, ker dva arbitra, ki ju je predlagala Republika Moldavija, ne izpolnjujeta več pogojev iz člena 404(2) Sporazuma. Republika Moldavija je predlagala in Evropska komisija priporoča, da Svet sprejme dva druga kandidata, ki izpolnjujeta pogoje iz člena 404(2) Sporazuma. Poleg tega ta predlog odraža dejstvo, da je Sporazum začel veljati 1. julija 2016.

Skladnost z veljavnimi predpisi s področja zadevne politike

Ta predlog izvaja skupno trgovinsko politiko Unije v odnosu do države vzhodnega partnerstva na podlagi določb navedenega sporazuma. Cilj predloga je vzpostavitev potrebnih institucionalnih instrumentov, ki bodo Uniji in Republiki Moldaviji omogočili, da učinkovito obravnavata dvostranske spore glede uporabe in razlage Sporazuma. Predlog je skladen s pristopom Unije do pravil o reševanju sporov, o katerih se je dogovorila ali jih izvaja v okviru prostotrgovinskih sporazumov z drugimi trgovskimi partnerji.

Skladnost z drugimi politikami Unije

Ta predlog je skladen z drugimi zunanjimi politikami Unije v odnosu do Republike Moldavije in jih dopolnjuje, kar velja zlasti za evropsko sosedsko politiko in politiko razvojnega sodelovanja.

2.Pravna podlaga, subsidiarnost in sorazmernost

Pravna podlaga

Pravna podlaga za določitev stališča Unije, ki naj se zastopa v odborih, ustanovljenih s Sporazumom, je Pogodba o delovanju Evropske unije, zlasti člen 207(4) v povezavi s členom 218(9) Pogodbe.

Subsidiarnost (za neizključno pristojnost)

Skupna trgovinska politika je v skladu s členom 3 PDEU opredeljena kot izključna pristojnost Unije. Načelo subsidiarnosti se zato ne uporablja.

Sorazmernost

Ta predlog je nujen za izvajanje mednarodnih zavez Unije, določenih v Sporazumu z Republiko Moldavijo.

Izbira instrumenta